**РЕЦЕНЗИЯ**

**НА ДИСЕРТАЦИОНЕН ТРУД**

**от проф. д-р Маргарита Христова Колева, ЮЗУ „Неофит Рилски“**

За присъждане на образователна и научна степен „доктор“

област на висше образование 1. Педагогически науки

професионално направление 1.2 Педагогика (Предучилищна педагогика)

Катедра „Предучилищна и медийна педагогика“,

ФНОИ, СУ„Св. Климент Охридски“.

**ТЕМА: „*Мениджмънт на предучилищното образование – икономически и образователни ефекти в Република Гърция„***

Автор: томас георгиос гакОпулос, докторант, редовна форма на обучение професионално направление 1.2. Педагогика (Предучилищна педагогика) с обучение на английски език

Научен ръководител: проф. днЛучия Малинова Ангелова

* **Актуалност на проблематиката, изследвана в дисертационния труд**

Докторант Томас Георгиос Гакопулос изследва проблем от съществено значение не само за мениджмънта на предучилищното образование, но и за цялата педагогическа теория, предучилищната и училищна практика. В този контекст представеният за рецензиране дисертационен труд се явява педагогически актуален, научно значим и източник на идеи за ефективност на управлението на предучилищната образователна институция. Похвален е стремежът на докторанта, чрез своето изследване, да потърси и открие спецификата и смисловите характеристики на мениджмънта на предучилищното образование в Република Гърция, като съотнася този процес към неговия образователен и икономически ефект. Всъщност, докторант Томас Гакопулос правилно конструира същността на изследването си, като се основава на: нормативни документи и традиции в областта на предучилищното образование в Република Гърция; разбирането за значението на предучилищното образование за социалното, комуникативното и познавателното развитие на децата; подготовката на мениджърът като квалифициран професионалист за управление на всички процеси, ситуирани в предучилищните образователни институции. Респективно, насоката е към разкриване на алтернативни на бюрократичните управленски образователни модели, както и да се предложат нови инструменти за промяна на статуквото. Представените акценти дадат основание да се определи, че разработената от докторанта тема е дисертабилна и има своята научна стойност.

**Формални параметри и информационни ресурси, ползвани в дисертационния труд**

Дисертационният труд представен за официална защита от Томас Георгиос Гакопулос е депозиран на английски език и е в обем от 188 стандартни страници основан текст, от които 161 представляват същинската част на разработката. В текста са включени 4 таблици и 49 диаграми и 5 фигури.. Организационно трудът включва увод, три глави, изводи и препоръки, заключение, приноси, публикации, литература, приложения. Прави впечатление съразмерността на отделните части на разработката, тяхната логическа свързаност, добър стил на изложение и четивност. Всяка глава носи своя специфична информация по посока на програмната ориентация на изследването и неговите концептуални параметри. Трудът съдържа всички необходими реквизити, което осигурява неговата представителност и надеждност по посока на изследователските процедури. В резултат - научно обосновани изводи с конкретна практическа насоченост. В дисертационният труд е включена библиографска справка от 158 заглавия на английски и гръцки език. Тяхното представяне е коректно по посока на основните тези на изследваната проблематика.

* **Съдържателни параметри на дисертационния труд**

Представеният от докторант **Томас Георгиос Гакопулос** дисертационен труд е научна разработка с добър обхват и коректен анализ на теоретичните източници по посока целта на разработката, научно издържана програмна ориентация на изследването, правилно подбран и приложен изследователски инструментариум, надеждни и с перспективна стойност обобщения, изводи и препоръки. Налага се констатацията, че докторант Томас Георгиос притежава нужните компетенции за теоретични и приложни проучвания и тяхната интерпретация, конкретизирани към определена цел и задачи. с цел обогатяване на педагогическата практика. Общата оценка е, че дисертационният труд на Томас Георгиос на тема „**Мениджмънт на предучилищното образование – икономически и образователни ефекти в Република Гърция“** има своето място в педагогическата теория на Република Гърция.

Конкретно в **уводната част** на разработката докторанта обосновава на проблема за изследване като разкрива спецификата и документите, регулиращи организацията на предучилищното образование в Република Гърция. Правилно определя периода на ранното и предучилищно детство като особено важен за детското развитие – да се дадат равни възможности на всички деца да развиват сетивните си възприятия и организират двигателните и познавателните си способности; да обогатяват преживяванията си и да различават взаимоотношенията и взаимодействията в социалната среда; да развиват способността да разбират езика, математиката и изкуствата; да ​​създадат междуличностни отношения, които да подпомогнат тяхната постепенна и хармонична интеграция в живота на общността (Preschool education in Greece, 2017). Постигането на тези така важни за развитието на детето области неминуемо се свързва с управлението на системата на предучилищното образование – с нейната организация и съдържание.

 **Глава първа** на дисертационния труд представя авторовите търсения и оценки в няколко насоки – исторически поглед върху предучилищно образование в Гърция; спецификата на мениджмънта на предучилищното образование; икономическите и образователни ефекти в резултат на ефективния мениджмънт на предучилищното образование. С необходимата компетентност са анализирани планирането, организацията, надзорът и контролът, разгледани като част от мениджмънта на предучилищното образование. В процеса на своето теоретично проучване Томас Георгиос открива редица проблеми в системата на предучилищното образование в Република Гърция. На първо място са социалните проблеми на част от младите семейства и необходимостта от нов проект за организиране процеса на отглеждане на децата. На следващ план докторантът задълбочено представя и анализира спецификата на управленските процеси в предучилищните институции и отношенията в тях и извън тях, като отчита, че образователния надзор не е на равнището на съвременните изисквания на педагогическата наука и практика. Сериозно поставя въпросът за подготовката на образователните администратори, тяхната квалификация и компетенции.

 Програмната ориентация на дисертационното изследване докторант Томас Георгиос представя във **втора глава**. Целта, задачите и хипотезите на изследването са добре оформени, като теза и постижими на основание заявените изследователски процедури. Основно в разработката е ползван въпросникът като метод за изследване. Разработването му е постижение за автора - създаден е успешен инструмент, като е осигурена възможност за съпоставяне на отговорите на директори и учители относно образователния и икономически ефект от управлението на предучилищното образование. Резултатите са обработени статистически чрез прилагане на SPSS, последната налична версия, t-тест, Хи-квадрат, ONEWAY ANOVA и други помощни статистически методи. Осигурена е валидност и представителност на получените резултати. Изследователската процедура е осъществена на три фази ( май, 2016 – март, 2019) – подготвителна, фаза на изследване, аналитична и заключителна - налице е прецизност и добра организация на цялостната изследователска дейност на автора. Прави впечатление броя на участници в дисертационното изследване – общо 151, от които 47 директори на предучилищни заведения и 104 учители на деца от предучилищна възраст, всички с професионален опит и експерти в областта на предучилищното образование. Извадката от участници в изследването е представителна и от аспект на пол, възраст, месторабота според вида на населеното място, месторабота в частен/държавен сектор и пр. В този контекст оценявам положително концептуалната част на изследването, както и извършената от докторанта изследователска дейност по проблема.

 Важна част от разработката и с конкретна научно-практическа стойност са **количествените и качествени анализи, сравнения и** **коментари** върху резултатите от осъществените изследвания. Като прави анализ на отговорите на директорите докторант Томас Георгиос обобщава: важно са управлението на всички ресурси на системата на предучилищното образование; управлението на педагогическия и непедагогически персонал; поддръжката на оборудването и сградния фонд; сътрудничеството с родителите; управлението на бюджета и пр. За учителите по - важни са: подобряване на управлението на класната стая; подобряване на оборудването; засилено сътрудничество и повече срещи родители-учители годишно; по-малко деца от една група отговорност за учител; икономическо насърчаване на учителите за постигнати добри резултати; по-концентрирани области на предучилищното възпитание в строга връзка с предпочитанията на детето, таланта (ако има такъв) и развитието на детето; по-задълбочено включване и ангажираност на членовете на общността и обществото в предучилищното образование на децата; повече технологии, включени в предучилищното образование.

 Важен акцент в мениджмънта на една система е разкриването на гледните точки на участващите в нея субекти и тяхното съпоставяне т.е. откриване на съвместимост и различия с оглед изграждане на обща управленска концепция. В този смисъл Томас Георгиос уточнява **различията** между препоръките и възгледите на директорите и учителите относно управлението на предучилищното образование и неговите образователни и икономически ефекти в Гърция, а именно: **директорите** на предучилищното образование показват по-широкия си и по-голям поглед върху предучилищното образование в Гърция - те пишат за своите притеснения и надежди в законодателите, в правителството, в общините като органи на управление, докато **учителите** обсъждат по-скоро текущата ситуация в предучилищното образование, ежедневието и работата с децата, като повечето от тях няма вероятност да разширят своите перспективи за повече от година или две, докато директорите обсъждат въпроси, които очакват или се страхуват от тяхното решение или не в следващите две-три десетилетия. Същевременно, докторантът насочва вниманието си и към **общите акценти** в разбирането на директори и учители относно управлението на системата на предучилищното образование – те са загрижени за състоянието на системата, чувстват необходимостта от подобряване на връзките между тях; разбират, че са нужни от повече контакти със семейството на децата; единно е мнението им по отношение подобряване на различните области на управлението на предучилищното образование в Гърция за постигане на по-добри резултати; смятат за важно обществото и членовете на общността да разбират важността на професионалните им усилия.

 Всъщност докторант Томас Георгиос много правилно констатира: „директорите участват повече в административната и управленската работа на предучилищното образование - те чувстват сегашната си позиция като власт, чрез която техният глас ще бъде чут от законодателите, от общинските органи, от организации и институции, които могат да направят промяната, докато учителите смятат, че всъщност не могат да направят много за голяма промяна в управлението на образованието в предучилищното образование“.

Именно в пространството на системата на предучилищното образование в Република Гърция на основание опита и компетенциите на участниците в нея – директори и учители се композират идеи и практики с конкретен образователен и икономически ефект. Върху подобна концепция докторанта оформя своите изводи и препоръки относно менъжирането на системата и нейното перманентно усъвършенстване.

**Относно приносите:** На основание научно-обоснованата и защитима концептуална ориентация на дисертационния труд на докторант Томас Георгиос, както и в съответствие с очертаните теоретични ориентири и значими приложни ресурси относно мениджмънта на предучилищното, оценявам разработката като значима за педагогическата теория и предучилищна практика на Република Гърция. В разработката се открояват приноси с теоретичен и практико-приложен характер, както следва:

* Направен е прецизен подбор, коректно цитиране и обобщение на водещи тези, открити в ползваните литературни източници на английски и гръцки език – тази теоретична част може да се ползва от професионалисти в областта на мениджмънта;
* Разработен и апробиран е изследователски инструментариум, съответстващ на целта и задачите на изследването. Въпросниците могат да се ползват за целите на управлението на системата на предучилищното образование.
* Представени са анализи и обобщени изводи, свързани със специфичните проблеми - настоящи и в перспектива, на мениджмънта на предучилищните заведения;
* Акцентирано е върху опита и професионалния капацитет на участниците в системата на предучилищното образование като първооснова за усъвършенстване на нейните вътрешни механизми и взаимодействия в обкръжението.
* Направен е успешен опит да се свърже управлението на предучилищното образование с постигането на образователен и икономически ефект от осъществяването на образователния процес, което по същество е перспективен проект по посока на качество, компетентност и финансиране.

По проблематиката на дисертационния труд докторантът представя публикациите:

* Gakopulos, T. (2016) High-quality preschool education services: perspectives and future benefits. Конференция Есенни докторантски четения, 2016, ФНПП, София, 2016
* Gakopulos, T. (2016) Governmental policy in encouraging pre-school education services – its role for future economic benefits. Конференция Есенни докторантски четения, 2016, ФНПП, София, 2016

Представеният **автореферат** е в обем от 47 страници, включително библиографска справка от 25 източника. В структурен и съдържателен план автореферата отговаря на всички изисквания и обективно отразява съдържанието на дисертационния труд.

**Заключение:**

Предлаганият за официална защита от докторант Томас Георгиос Гакопулос дисертационен труд на тема: „Мениджмънт на предучилищното образование – икономически и образователни ефекти в Република Гърция“има ясно очертани достойнства - добро познаване и разбиране на изследваната проблематика с ясни и научно обосновани концептуални параметри, прецизно осъществена изследователска дейност с резултати, доказващи научно-теоретичната и практическа стойност на разработката.

Дисертационният труд е в съответствие с нормативните документи в Република България, Закона за предучилищното и училищното образование – Раздел II (Обн., ДВ, бр. 79 от 13.10.2015 г., в сила от 1.08.2016 г. ), Правилника за неговото приложение и Правилника за условията и реда за придобиване на научни степени и заемане на академични длъжности в СУ „Св. Климент Охридски”.

На основание постигнатите резултати и актуални приноси в дисертационното изследване на тема „**Мениджмънт на предучилищното образование – икономически и образователни ефекти в Република Гърция**“, представено от докторант Томас Георгиос Гакопулос предлагам на уважаемото научно жури да му присъди образователната и научна степен „доктор“ в област на висше образование 1. Педагогически науки, Професионално направление 1.2. Педагогика (Предучилищна педагогика).

 РЕЦЕНЗЕНТ:

 ПРОФ. Д-Р : МАРГАРИТА КОЛЕВА